CELEX: 32017R1787
Language: sk
Date: 2017-06-12 00:00:00
Title: Delegované nariadenie Komisie (EÚ) 2017/1787 z 12. júna 2017, ktorým sa mení nariadenie Európskeho parlamentu a Rady (EÚ) č. 508/2014, pokiaľ ide o rozdelenie finančných prostriedkov v rámci priameho hospodárenia medzi ciele integrovanej námornej politiky a spoločnej rybárskej politiky

4.10.2017   
            
            
               SK
            
            
               Úradný vestník Európskej únie
            
            
               L 256/1
            
         DELEGOVANÉ NARIADENIE KOMISIE (EÚ) 2017/1787
   z 12. júna 2017,
   ktorým sa mení nariadenie Európskeho parlamentu a Rady (EÚ) č. 508/2014, pokiaľ ide o rozdelenie finančných prostriedkov v rámci priameho hospodárenia medzi ciele integrovanej námornej politiky a spoločnej rybárskej politiky
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 508/2014 z 15. mája 2014 o Európskom námornom a rybárskom fonde, ktorým sa zrušujú nariadenia Rady (ES) č. 2328/2003, (ES) č. 861/2006, (ES) č. 1198/2006 a (ES) č. 791/2007 a nariadenie Európskeho parlamentu a Rady (EÚ) č. 1255/2011 (1), a najmä na jeho článok 14 ods. 4,
   keďže:
   
               (1)
            
            
               V nariadení (EÚ) č. 508/2014 sa stanovuje financovanie opatrení, ktoré prispievajú k dosahovaniu cieľov integrovanej námornej politiky a spoločnej rybárskej politiky.
            
         
               (2)
            
            
               V hlave VI nariadenia (EÚ) č. 508/2014 sa stanovujú opatrenia, ktoré možno financovať v súlade so zásadou priameho hospodárenia zo strany Únie.
            
         
               (3)
            
            
               V prílohe III k nariadeniu (EÚ) č. 508/2014 sa stanovuje orientačné rozdelenie finančných prostriedkov v rámci priameho hospodárenia medzi osobitné ciele integrovanej námornej politiky a spoločnej rybárskej politiky, ktoré sú uvedené v článkoch 82 a 85 uvedeného nariadenia.
            
         
               (4)
            
            
               Programové obdobie pre opatrenia financované podľa nariadenia (EÚ) č. 508/2014 sa týka rokov 2014 až 2020. Po uplynutí tretieho roka programového obdobia a vzhľadom na skúsenosti získané pri realizácii opatrení, ktoré boli doposiaľ vykonané v rôznych výdavkových oblastiach, sa v niektorých oblastiach objavili rozdiely medzi primeraným rozdelením finančných prostriedkov a percentuálnymi podielmi stanovenými v prílohe III k nariadeniu (EÚ) č. 508/2014.
            
         
               (5)
            
            
               Doposiaľ bolo možné riešiť tieto rozdiely uplatnením článku 14 ods. 3 nariadenia (EÚ) č. 508/2014. Uvedený článok Komisii umožňuje odchýliť sa od orientačných percentuálnych podielov o najviac 5 % hodnoty finančného krytia v každom jednotlivom prípade.
            
         
               (6)
            
            
               Článkom 14 ods. 4 nariadenia (EÚ) č. 508/2014 sa Komisia splnomocňuje prijímať delegované akty, ktorými sa upravujú percentuálne podiely stanovené v prílohe III.
            
         
               (7)
            
            
               V záujme maximalizácie využitia dostupných finančných prostriedkov do konca programového obdobia a prínosu základných opatrení k dosiahnutiu cieľov stanovených v článkoch 82 a 85 nariadenia (EÚ) č. 508/2014 je potrebné upraviť orientačné rozdelenie finančných prostriedkov v prílohe III k uvedenému nariadeniu.
            
         
               (8)
            
            
               Nariadenie (EÚ) č. 508/2014 by sa preto malo zodpovedajúcim spôsobom zmeniť,
            
         PRIJALA TOTO NARIADENIE:
   Článok 1
   Príloha III k nariadeniu (EÚ) č. 508/2014 sa nahrádza textom uvedeným v prílohe k tomuto nariadeniu.
   Článok 2
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 12. júna 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 149, 20.5.2014, s. 1.
   
      PRÍLOHA
      „
            PRÍLOHA III
            
               ROZDELENIE FINANČNÝCH PROSTRIEDKOV PODĽA HLAVY VI KAPITOL I A II MEDZI CIELE UVEDENÉ V ČLÁNKOCH 82 A 85
                (1)
            
            Ciele uvedené v článku 82:
            
                        1.
                     
                     
                        Rozvoj a vykonávanie integrovanej správy námorných a pobrežných záležitostí – 6 %
                     
                  
                        2.
                     
                     
                        Rozvoj medziodvetvových iniciatív – 24 %
                     
                  
                        3.
                     
                     
                        Podpora udržateľného hospodárskeho rastu, zamestnanosti, inovácie a nových technológií – 17 %
                     
                  
                        4.
                     
                     
                        Podpora ochrany morského prostredia – 5 %
                     
                  Ciele uvedené v článku 85:
            
                        1.
                     
                     
                        Zber, správa a rozširovanie vedeckých odporúčaní v rámci SRP – 11 %
                     
                  
                        2.
                     
                     
                        Osobitné opatrenia kontroly a presadzovania v rámci SRP – 11 %
                     
                  
                        3.
                     
                     
                        Dobrovoľné príspevky medzinárodným organizáciám – 13 %
                     
                  
                        4.
                     
                     
                        Poradné rady a komunikačné činnosti v rámci SRP a INP – 7 %
                     
                  
                        5.
                     
                     
                        Informácie o trhoch vrátane zriaďovania elektronických trhov – 6 %
                     
                  “
      
         (1)  Percentuálne podiely sa týkajú sumy uvedenej v článku 14 s výnimkou pridelených prostriedkov podľa článku 92.